62025TJ0069
ÜLDKOHTU OTSUS (viies koda viieliikmelises koosseisus)
25. veebruar 2026 (
*1
)
Eelotsusetaotlus – Tolliliit – Ühine tollitariifistik – Tariifne klassifitseerimine – Kombineeritud nomenklatuur – Tõlgendamine – Mõiste „tooted, mida kaubastatakse kahest või enamast erinevast komponendist koosnevate komplektidena“ – Määruse (EMÜ) nr 2658/87 I lisa VI jaotise märkus 3
Kohtuasjas T‑69/25,
mille ese on ELTL artikli 267 alusel Bundesfinanzhofi (Saksamaa Liitvabariigi kõrgeim maksukohus) 12. novembri 2024. aasta otsusega esitatud eelotsusetaotlus, mis saabus Euroopa Kohtusse 15. jaanuaril 2025, menetluses
A GmbH
versus
Hauptzollamt C,
ÜLDKOHUS (viies koda viieliikmelises koosseisus),
koosseisus: koja president M. Sampol Pucurull, kohtunikud T. Pynnä, J. Laitenberger, M. Stancu ja W. Valasidis (ettekandja),
kohtujurist: J. Martín y Pérez de Nanclares,
kohtusekretär: V. Di Bucci,
arvestades, et Euroopa Kohus andis 30. jaanuaril 2025 Euroopa Liidu Kohtu põhikirja artikli 50b kolmanda lõigu alusel eelotsusetaotluse üle Üldkohtule,
arvestades Euroopa Liidu Kohtu põhikirja artikli 50b esimese lõigu punktis d nimetatud valdkonda ja eraldiseisva tõlgendamisküsimuse puudumist põhikirja artikli 50b teise lõigu tähenduses,
arvestades menetluse kirjalikku osa,
arvestades seisukohti, mille esitasid:
–
A GmbH, esindajad: juhataja P. Kalski ja Rechtsanwalt R. Schwerin,
–
Euroopa Komisjon, esindajad: A. Demeneix ja B. Eggers,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
kohtuotsuse
1
Eelotsusetaotlusega palutakse tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382), mida on muudetud komisjoni 16. oktoobri 2014. aasta rakendusmäärusega (EL) nr 1101/2014 (ELT 2014, L 312, lk 1), I lisas sisalduvat kombineeritud nomenklatuuri (edaspidi „KN“) ja eelkõige mõistet „tooted, mida kaubastatakse […] komplektidena“ selle lisa VI jaotise märkuse 3 tähenduses.
2
Taotlus on esitatud Saksa õiguse alusel asutatud äriühingu A GmbH ja Hauptzollamt C (peatolliamet C, Saksamaa) vahelises kohtuvaidluses sellise kapslisüsteemi tariifse klassifitseerimise üle, mis sisaldab hõbeda sulamipulbrit ja vedelat elavhõbedat, mis on ette nähtud hõbeamalgaamiga hambatäidiste kokkusegamiseks.
Õiguslik raamistik
Rahvusvaheline õigus
3
Kaupade kirjeldamise ja kodeerimise harmoneeritud süsteemi (edaspidi „HS“) töötas välja Tollikoostöö Nõukogu (nüüd Maailma Tolliorganisatsioon (WCO)), mis asutati Brüsselis 15. detsembril 1950 allkirjastatud konventsiooniga nimetatud nõukogu asutamise kohta. HS kehtestati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga (United
Nations Treaty Series, 1503. kd, lk 4, nr 25910 (1988)) ja see kiideti koos 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288).
4
WCO kiidab HSi konventsiooni artiklis 8 sätestatud tingimustel heaks HSi komitee poolt vastu võetud selgitavad märkused ja klassifitseerimise arvamused.
5
HSi VI jaotise märkuse 3 selgitavad märkused põhikohtuasjas kohaldatavas redaktsioonis on sõnastatud järgmiselt:
„See märkus käsitleb toodete klassifitseerimist, mida kaubastatakse kahest või rohkemast erinevast komponendist koosnevate komplektidena, kusjuures mõned või siis kõik komponendid kuuluvad VI jaotisesse. See märkus ei laiene komplektidele, mille komponendid on ette nähtud omavahel segamiseks, et saada VI või VII jaotistes kirjeldatud tooteid. Sellised komplektid tuleb klassifitseerida lõpp-produktidele ettenähtud rubriikidesse kui koostisosad vastavad antud märkuse tingimustele a), b) ja c).
Toodete näiteks sellistes komplektides on rubriigi 3006 hambatsemendid jm hambatäidised; rubriikide 3208, 3209, 3210 lakid ja värvid; rubriigi 3214 mastiksid. […]
Selle jaotise märkuse 3 alla ei kuulu tooted, kahe või rohkema komponendiga komplektid, mille mõned või kõik komponendid kuuluvad VI jaotisse juhul, kui nende komponente kasutatakse kindlas järjekorras ilma eelneva segamiseta. Sellised tooted, mis väljastatakse jaemüügiks, tuleb klassifitseerida üldiste klassifitseerimise reeglite järgi (harilikult reegel 3.b)); juhul kui neid tooteid ei väljastata jaemüügiks, tuleb kõik komponendid klassifitseerida eraldi.“
Liidu õigus
KN
6
Euroopa Liitu imporditud kauba tolliotstarbel klassifitseerimist reguleerib KN. KN põhineb HSil. KNiga on üle võetud HSi rubriigid ja kuuekohalised alamrubriigid, ainult seitsmes ja kaheksas number tähistavad KNi enda alljaotisi.
7
Määruse nr 2658/87 artikli 12 lõike 1 kohaselt võtab Euroopa Komisjon igal aastal määruse vormis vastu KNi täieliku redaktsiooni koos tollimaksumääradega, nagu see tuleneb Euroopa Liidu Nõukogu või komisjoni vastuvõetud meetmetest. Nimetatud määrust kohaldatakse alates järgneva aasta 1. jaanuarist.
8
Üldkohtu käsutuses olevast toimikust nähtub, et põhikohtuasjas kohaldatav KNi redaktsioon tuleneb rakendusmäärusest nr 1101/2014, millega muudeti KNi alates 1. jaanuarist 2015.
9
Rakendusmääruse nr 1101/2014 I lisa esimese osa I jao A osas sisalduvates KNi klassifitseerimise üldreeglites on kirjas:
„1. Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
[…]
3. Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
a)
kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;
b)
segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;
[…]“.
10
KNi teises osas „Tollimaksude loend“ asub VI jaotis „Keemiatööstuse ja sellega seotud tööstusharude tooted“.
11
KNi VI jaotise märkuse 1 punktis b on sätestatud, et „[k]ui punktist A ei tulene teisiti, klassifitseeritakse rubriikide 2843, 2846 ja 2852 kirjeldustele vastavad tooted ainult nendesse rubriikidesse, mitte mõnda muusse käesoleva jaotise rubriiki“.
12
KNi VI jaotise märkuses 2 on kirjas:
„Kui märkusest 1 ei tulene teisiti, tuleb kaubad, mis seetõttu, et neid pakutakse müügiks väljamõõdetud doosides või jaemüügipakendis, klassifitseeritakse rubriikidesse 3004, 3005, 3006, 3212, 3303, 3304, 3305, 3306, 3307, 3506, 3707 ja 3808, klassifitseerida ainult nendesse rubriikidesse, mitte mõnda muusse nomenklatuuri rubriiki.“
13
KNi VI jaotise märkus 3 on sõnastatud nii:
„Tooted, mida kaubastatakse kahest või enamast erinevast komponendist koosnevate komplektidena, kusjuures mõned või kõik komponendid kuuluvad sellesse jaotisse, ja mis on ette nähtud omavahel segamiseks, et saada VI või VII jaotises kirjeldatud tooteid, tuleb klassifitseerida saadavale tootele vastavas rubriigis tingimusel, et koostisosad:
a)
on seotud pakendamise viisi poolest ja on selgelt ette nähtud koos kasutamiseks ilma eelneva ümberpakkimiseta;
b)
esitatakse tollile koos ning
c)
on kas oma laadi või siis suhteliste koguste alusel äratuntavad kui teineteist täiendavad tooted.“
14
See jaotis sisaldab KNi gruppi 28 „Anorgaanilised kemikaalid; väärismetallide, haruldaste muldmetallide, radioaktiivsete elementide ja isotoopide orgaanilised ja anorgaanilised ühendid“ ning gruppi 30 „Farmaatsiatooted“.
15
KNi grupis 28 on rubriik 2805 „Leelismetallid ja leelismuldmetallid; haruldased muldmetallid, skandium ja ütrium (ehedana, segudena või sulamitena); elavhõbe“.
16
KNi grupp 28 sisaldab ka rubriiki 2843, mille pealkiri vastab järgmisele tabelile:
2843
Kolloidsed väärismetallid; kindla või muutuva keemilise koostisega anorgaanilised ja orgaanilised väärismetallide ühendid; väärismetallide amalgaamid
[…]
[…]
[…]
[…]
2843 90
– muud ühendid; amalgaamid
2843 90 10
– – amalgaamid
5,3
—
17
KNi grupi 30 märkuses 4 on ette nähtud:
„Rubriiki 3006 kuuluvad ainult järgmised tooted, mida klassifitseeritakse ainult selles rubriigis ja mitte teistes nomenklatuuri rubriikides:
[…]
f)
hambatsemendid jm hambatäidised; tsemendid luude taastamiseks;
[…]“.
18
KNi grupp 30 sisaldab rubriiki 3006 „Käesoleva grupi märkuses 4 loetletud farmaatsiatooted“. Alamrubriik 30064000 kannab pealkirja „[H]ambatsemendid jm hambatäidised; tsemendid luude taastamiseks“.
Suunised
19
Suunistes jaekaubanduse jaoks mõeldud komplektina esitatud kaupade klassifitseerimiseks kombineeritud nomenklatuuri (ELT 2013, C 105, lk 1; edaspidi „suunised“) on muu hulgas ette nähtud:
„[KNi klassifitseerimise üldreegli 3 punkti b] korral tähendab termin „jaekaubanduse jaoks mõeldud komplektina esitatud kaubad“ kaupu:
a)
milles on vähemalt kaks erinevat toodet, mis on esmapilgul klassifitseeritavad erinevatesse gruppidesse;
b)
milles on tooted või esemed, mis on müügiks kokku pandud, et rahuldada konkreetset vajadust või sooritada mingit spetsiifilist tegevust, ja
c)
mis on kokku pandud viisil, mida ilma ümberpakkimiseta sobib kasutajale vahetult müüa (nt karpides või kastides või alusel peal).
[…]
Kõik eespool toodud tingimused peavad olema täidetud.
Eespool nimetatud reeglid ei kehti klassifitseerimise üldreeglite 1 ja 6 alusel klassifitseeritavate komplektide kohta, kui mõiste „komplekt“ esineb CN‑koodi sõnastuses, nt
[…]
või erisätete tõttu, nt
– VI jaotise märkus 3,
[…]“.
Põhikohtuasi ja eelotsuse küsimus
20
Põhikohtuasja kaebaja A palus 2015. aasta septembris peatolliametil C väljastada siduv tariifiinformatsioon kapslisüsteemi kohta, mis sisaldab kahte koostisosa, nimelt sulamipulbrit ja vedelat elavhõbedat, mis asuvad eraldi kambrites. Eelotsusetaotlusest nähtub, et kambreid ei saa üksteisest eraldada ilma neid ümbritsevat kapslit purustamata. Kambreid eraldama hakates läheb nimelt kohe katki nendevaheline tõke ning koostisosad segunevad omavahel. Kapslid on koos kasutusjuhendiga pakendatud jaemüügiks ettenähtud kogustes. Kavandatud kasutusviis on selline, et kapslitest saab hambaravikabinettides väikeste masinate abil lihtsa tööetapi käigus kokku segada ühe hambatäidise jaoks ette nähtud koguse kasutusvalmis hõbeamalgaami.
21
Erinevalt A taotlusest ei klassifitseerinud peatolliamet C 5. novembri 2015. aasta siduvas tariifiinformatsioonis põhikohtuasjas kõne all olevat kapslisüsteemi KNi alamrubriiki 30064000, mille suhtes kohaldatakse 0% tollimaksumäära, vaid KNi alamrubriiki 28439010, mille suhtes kohaldatakse 5,3% tollimaksumäära.
22
A esitas selle otsuse peale vaide.
23
Pärast seda, kui tema vaie rahuldamata jäeti, esitas A kaebuse Finanzgerichtile (maksukohus, Saksamaa), kes jättis selle rahuldamata. Kohus asus seisukohale, et kõnealune toode kuulub KNi rubriiki 2843, mitte KNi rubriiki 3006, kuna see on esitatud „komplektina“ KNi VI jaotise märkuse 3 tähenduses.
24
A esitas selle kohtuotsuse peale kassatsioonkaebuse Bundesfinanzhofile (Saksamaa Liitvabariigi kõrgeim maksukohus), kes on eelotsusetaotluse esitanud kohus.
25
Eelotsusetaotluse esitanud kohus märgib, et põhikohtuasja lahendus sõltub sellest, kas kõnealune toode võib kujutada endast „komplekti“ KNi VI jaotise märkuse 3 tähenduses. Kui see on nii, tuleb tariifne klassifikatsioon läbi viia nende kahe koostisosa kokkusegamise tulemusel saadud toote alusel. See lõpptoode kuulub KNi rubriiki 2843, mida tuleb eelistada rubriigile 3006. Kui aga tegemist ei ole „komplektiga“ KNi VI jaotise märkuse 3 tähenduses, ei oleks pärast kokkusegamist saadud lõpptoode klassifitseerimise seisukohast määrav. Kapslisüsteem kuuluks sellisel juhul KNi alamrubriiki 30064000, mitte rubriiki 28439010, kuna sulamipulber ja elavhõbe ei moodusta veel amalgaami.
26
Eelotsusetaotluse esitanud kohus soovib kõigepealt teada, kas KNi VI jaotise märkuses 3 kasutatud mõistet „tooted, mida kaubastatakse […] komplektidena“ tuleb tõlgendada erinevalt mõistest „jaekaubanduse jaoks mõeldud komplektina esitatud kaubad“, mis sisaldub KNi klassifitseerimise üldreegli 3 punktis b ja mida on täpsustatud suunistes. Eelkõige soovib eelotsusetaotluse esitanud kohus teada, kas suunistes sätestatud nõue, mille kohaselt peab komplekt koosnema vähemalt kahest erinevast või eraldatavast tootest, on kohaldatav ka mõistele „komplekt“ KNi VI jaotise märkuse 3 tähenduses. Eelotsusetaotluse esitanud kohus märgib, et põhikohtuasjas tõstatatud õigusküsimust tuleb eristada küsimusest, mille Euroopa Kohus lahendas 10. märtsi 2016. aasta kohtuotsuses VAD ja van Aert (C‑499/14, EU:C:2016:155), mis puudutas mõiste „komplektina esitatud kaubad“ tõlgendamist KNi klassifitseerimise üldreegli 3 punkti b tähenduses.
27
Seejärel soovib eelotsusetaotluse esitanud kohus teada, kas KNi VI jaotise märkuse 3 punktis b sätestatud tingimus, et koostisosad „esitatakse tollile koos“, tähendab seda, et need koostisosad võivad olla esitatud eraldi.
28
Lõpuks tekib eelotsusetaotluse esitanud kohtu sõnul ka küsimus, kas asjaolu, et KNi VI jaotise märkuse 3 saksakeelses versioonis on sõna einige (mõned) kasutatud mitmuses, tähendab, et kui tootel on kaks erinevat koostisosa, peavad mõlemad tingimata kuuluma VI jaotisesse või piisab ainult ühest VI jaotisesse kuuluvast koostisosast.
29
Neil asjaoludel otsustas Bundesfinanzhof (liitvabariigi kõrgeim maksukohus) menetluse peatada ja esitada Euroopa Kohtule järgmise eelotsuse küsimuse:
„Kas mõiste „komplekt“ [KNi] VI jaotise märkuse 3 tähenduses hõlmab kapslisüsteeme, milles hõbeamalgaamiga hambatäidiste kokkusegamiseks ette nähtud kaks komponenti – sulamipulber ja vedel elavhõbe – on eraldi kambrites, mida ei saa lahutada, nii et need ei purune?“
Eelotsuse küsimuse analüüs
30
Eelotsusetaotluse esitanud kohus soovib oma küsimusega teada, kas mõistet „komplekt“ KNi VI jaotise märkuse 3 tähenduses tuleb tõlgendada nii, et see hõlmab kapslisüsteemi, milles hõbeamalgaamiga hambatäidiste kokkusegamiseks ette nähtud kaks komponenti – sulamipulber ja vedel elavhõbe – sisalduvad eraldi kambrites, mida ei saa üksteisest eraldada ilma neid ümbritsevat kapslit purustamata.
31
Sellele küsimusele vastamiseks tuleb kõigepealt kindlaks teha, kas mõistet „tooted, mida kaubastatakse […] komplektidena“ KNi VI jaotise märkuse 3 tähenduses tuleb tõlgendada erinevalt mõistest „jaekaubanduse jaoks mõeldud komplektina esitatud kaubad“ KNi klassifitseerimise üldreegli 3 punkti b tähenduses, mida on täpsustatud suunistes.
32
Siinkohal tuleb ühelt poolt märkida, et ei KNis ega KNi selgitavates märkustes ei ole määratletud KNi VI jaotise märkuses 3 sisalduvat mõistet „tooted, mida kaubastatakse […] komplektidena“.
33
Teiselt poolt tuleb tõdeda, et KNi VI jaotise märkuse 3 kohaldamisel ei määrata toodete klassifitseerimist kindlaks mitte selle koostisosa alusel, mis määrab nende põhiomadused, vaid toote alusel, mis on saadud selliste koostisosade segamisel, millest mõned või kõik kuuluvad KNi VI jaotisesse. KNi VI jaotise märkus 3 on seega erisäte, mis kehtestab oma kohaldamise tingimused, mis erinevad KNi klassifitseerimise üldreegli 3 punktis b ette nähtud tingimustest. Seda märkust kui erireeglit tuleb eelistada KNi klassifitseerimise üldreegli 3 punktile b (vt eespool punkt 9).
34
Seda järeldust, et mõiste „tooted, mida kaubastatakse […] komplektidena“ KNi VI jaotise märkuse 3 tähenduses on autonoomne, kinnitavad suunised, mis näevad sõnaselgelt ette, et KNi klassifitseerimise üldreegli 3 punkti b ei kohaldata „komplektide“ kohta käiva erisätte korral. KNi VI jaotise märkus 3 on üks nendes suunistes sõnaselgelt loetletud erisätete näidetest (vt eespool punkt 19).
35
Järelikult tuleb mõistet „tooted, mida kaubastatakse […] komplektidena“ KNi VI jaotise märkuse 3 tähenduses tõlgendada autonoomselt, arvestades selles sätestatud eritingimusi.
36
Seega tuleb järgmisena täpsustada KNi VI jaotise märkuse 3 kohaldamise tingimusi.
37
Sellega seoses tuleb esiteks märkida, et selleks, et tooteid saaks kvalifitseerida „toodeteks, mida kaubastatakse […] komplektidena“ KNi VI jaotise märkuse 3 tähenduses, peavad need koosnema kahest või enamast erinevast komponendist. Mõistet „erinevad komponendid“ tuleb mõista nii, et see nõuab, et komponendid, st need, millest moodustub lõpptoode, oleksid üksteisest füüsiliselt eraldatud.
38
Käesoleval juhul nähtub eelotsusetaotluse esitanud kohtu esitatud teabest, et kuigi kõnealused kaks komponenti on füüsiliselt eraldatud, kuna need on pakendatud kahte eraldi kambrisse, on need omavahel lahutamatult seotud, sest kambreid ei saa üksteisest eraldada ilma neid ümbritsevat kapslit purustamata. Eelotsusetaotluse esitanud kohtu hinnangul võib seetõttu juhtuda, et need koostisosad ei ole hõlmatud mõistega „tooted, mida kaubastatakse […] komplektidena“ KNi VI jaotise märkuse 3 tähenduses.
39
Siiski tuleb tõdeda, et ei KNi VI jaotise märkuse 3 sõnastusest ega HSi selgitavatest märkustest ei nähtu, et mõistega „erinevad komponendid“ selle märkuse tähenduses mõeldakse seda, et neid komponente peab olema võimalik eraldada ilma neid ühendavat seadet lõhkumata.
40
Seega ei ole komponentide lahutamatus asjakohane kriteerium, et teha kindlaks, kas kõnealuse kapslisüsteemi saab kvalifitseerida „toodeteks, mida kaubastatakse […] komplektidena“ KNi VI jaotise märkuse 3 tähenduses. Nende komponentide pakendamine eraldi kambritesse, mis moodustavad ühtse süsteemi, vastab märkuses 3 kasutatud mõistele „erinevad komponendid“, isegi kui neid kambreid ei saa üksteisest eraldada ilma süsteemi lõhkumata.
41
See tõlgendus on pealegi kooskõlas KNi VI jaotise märkuse 3 eesmärgiga tagada tariifne klassifitseerimine, mis põhineb segamisel saadud tootel, kui erinevad komponendid on pärast vabasse ringlusse lubamist selgelt ette nähtud selleks, et ühendada need lõpptooteks.
42
Teiseks on KNi VI jaotise märkuse 3 kohaselt „toodeteks, mida kaubastatakse […] komplektidena“ kvalifitseerimise tingimuseks, et mõned või kõik erinevad komponendid kuuluvad VI jaotisse.
43
Eelotsusetaotluse esitanud kohus kahtleb, kas kahe komponendi puhul peavad mõlemad kuuluma VI jaotisse, ning siinkohal tuleb märkida, et see kahtlus tuleneb KNi VI jaotise märkuse 3 saksakeelse versiooni sõnastusest, milles on kasutatud väljendit einige oder alle (mõned või kõik). Nimelt on selles versioonis kasutatud sõna einige asearvsõna, mis tähistab määratlemata mitmust, mistõttu saab puhtalt grammatilise tõlgendamise alusel järeldada, et kui kõne all on ainult kaks komponenti, peavad mõlemad kuuluma VI jaotisesse.
44
Sellega seoses nähtub KNi VI jaotise märkuse 3 eri keeleversioonide võrdlusest, et saksa- ja soomekeelses versioonis on kasutatud vastavalt mõisteid einige oder alle ja jotkut tai kaikki, mis mitmuse kasutamise tõttu viitavad mõningatele või kõigile koostisosadele. Seevastu kreeka-, hispaania-, prantsus-, itaalia-, portugali-, rumeenia-, rootsi- ja ingliskeelses versioonis kasutatakse vastavalt termineid olikos i merikos, en su totalidad o en parte, en totalité ou en partie, in tutto o in parte, no todo ou em parte, in totalitate sau partial, åtminstone någon ning some or all of which, mis viitavad kas osale või kõigile koostisosadele.
45
Siinkohal olgu märgitud, et Euroopa Kohtu väljakujunenud praktika kohaselt ei saa liidu sätte ühes keeleversioonis kasutatud sõnastus olla selle sätte tõlgendamise ainus alus ja sellele keeleversioonile ei saa tõlgendamisel anda eelist muude keeleversioonide ees. Nimelt tuleb liidu õigusnorme tõlgendada ja kohaldada ühetaoliselt, arvestades liidu kõigis keeltes kehtivaid versioone. Kui liidu õigusakti keeleversioonides on erinevusi, tuleb asjaomase sätte tõlgendamisel lähtuda selle õigusakti kontekstist ja eesmärgist, mille osa säte on (vt 23. jaanuari 2020. aasta kohtuotsus Bundesagentur für Arbeit, C‑29/19, EU:C:2020:36, punkt 48 ja seal viidatud kohtupraktika).
46
On selge, et kui tõlgendada KNi VI jaotise märkust 3 nii, et see nõuab, et kahe komponendi korral kuuluvad mõlemad sellesse jaotisesse, siis puuduks igasugune mõte selles märkuses sisalduval viitel komplektidele, mille komponendid on ette nähtud omavahel segamiseks, et saada VI või VII jaotises kirjeldatud tooteid. Nimelt, kui sellise tõlgenduse kohaselt peaksid kõik komponendid kuuluma VI jaotisesse, tekiks nende segamisel ka üksnes samasse jaotisesse kuuluv toode, mistõttu sõnaselge viide VII jaotisele oleks täiesti asjatu.
47
Sellest järeldub, et KNi VI jaotise märkus 3 on kohaldatav, kui üks komponentidest kuulub sellesse jaotisse.
48
Kolmandaks loetakse KNi VI jaotise märkuse 3 kohaselt „toodeteks, mida kaubastatakse […] komplektidena“ selle märkuse tähenduses üksnes komplekte, mille komponendid on ette nähtud omavahel segamiseks, et saada VI või VII jaotistes kirjeldatud tooteid. Käesoleval juhul on see nii, kuna segamisel saadud lõpptoode, nimelt hõbeamalgaamiga hambatäidis, võib kuuluda eri rubriikidesse, mis sisalduvad KNi gruppe 28–38 hõlmavas VI jaotises.
49
Neljandaks nähtub KNi IV jaotise märkuse 3 sõnastusest, et komplektina esitatud tooted kuuluvad sellesse märkusesse üksnes siis, kui on täidetud kolm kumulatiivset tingimust, nimelt esiteks on koostisosad seotud pakendamise viisi poolest ja on selgelt ette nähtud koos kasutamiseks ilma eelneva ümberpakkimiseta, teiseks esitatakse need tollile koos ja kolmandaks on need kas oma laadi või siis suhteliste koguste alusel äratuntavad kui teineteist täiendavad tooted.
50
Esimese tingimuse kohta tuleb märkida, et kapslisüsteemi struktuurist endast nähtub, et põhikohtuasjas kõne all oleva toote kaks koostisosa on mõeldud kasutamiseks koos ilma eelneva ümberpakkimiseta. Need täpses koguses ja kahes eraldi kambris olevad koostisosad on mõeldud selleks, et väikeste masinate abil segada kokku hõbeamalgaamiga hambatäidis.
51
Teine tingimus, mis on eelotsusetaotluse esitanud kohtu küsimuse esemeks, on täidetud, kui koostisosad esitatakse tollile samal ajal.
52
See ei tähenda aga mingil juhul seda, et koostisosi peab olema võimalik tollile esitada eraldi.
53
Nagu nähtub eespool punktist 41, oleks tõlgendus, mille kohaselt on tingimus, et koostisosad „esitatakse tollile koos“, seatud sõltuvusse võimalusest neid füüsiliselt eraldada, pealegi vastuolus KNi VI jaotise märkuse 3 eesmärgiga.
54
Sellest tuleneb, et asjaolu, et põhikohtuasjas käsitletava toote komponente ei saa tollile esitada eraldi, ilma et see tooks kaasa neid ümbritseva kapslisüsteemi purunemise, sest need komponendid on omavahel lahutamatult seotud, ei takista selle toote kvalifitseerimist „toodeteks, mida kaubastatakse […] komplektidena“ KNi VI jaotise märkuse 3 tähenduses, kuna sellise kvalifitseerimise puhul on määrav asjaolu füüsiliselt eraldiseisvate komponentide üheaegne esitamine tollivormistuse ajal, sõltumata sellest, kas need on lahutamatult seotud.
55
Kolmanda tingimuse kohta tuleb märkida, et eelotsusetaotluse kohaselt on tollivormistuse ajal põhikohtuasjas kõne all oleva toote kaks koostisosa äratuntavad kui teineteist täiendavad tooted, sest kuigi neid ei ole veel segatud hõbeamalgaamiga hambatäidise moodustamiseks, on nende kogus juba täpselt selline, mis on vajalik ühe ühiku valmistamiseks, mistõttu on see tingimus täidetud.
56
Kuigi käesoleval juhul näib esmapilgul, et põhikohtuasjas käsitletava toote puhul on KNi VI jaotise märkuse 3 kohaldamise tingimused täidetud, peab eelotsusetaotluse esitanud kohus siiski kontrollima, kas kõik märkuses 3 ette nähtud tingimused on tema menetluses oleva kohtuasja faktiliste asjaolude osas täidetud.
57
Eeltoodud kaalutlusi arvestades tuleb esitatud küsimusele vastata, et mõistet „komplekt“ KNi VI jaotise märkuse 3 tähenduses tuleb tõlgendada nii, et see hõlmab kapslisüsteemi, milles hõbeamalgaamiga hambatäidiste kokkusegamiseks ette nähtud kaks komponenti – sulamipulber ja vedel elavhõbe – sisalduvad eraldi kambrites, mida ei saa üksteisest eraldada ilma neid ümbritsevat kapslit purustamata.
Kohtukulud
58
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse sama kohus. Üldkohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes
ÜLDKOHUS (viies koda viieliikmelises koosseisus)
otsustab:
Mõistet „komplekt“ nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, mida on muudetud komisjoni 16. oktoobri 2014. aasta rakendusmäärusega (EL) nr 1101/2014, I lisa VI jaotise märkuse 3 tähenduses tuleb tõlgendada nii, et see hõlmab kapslisüsteemi, milles hõbeamalgaamiga hambatäidiste kokkusegamiseks ette nähtud kaks komponenti – sulamipulber ja vedel elavhõbe – sisalduvad eraldi kambrites, mida ei saa üksteisest eraldada ilma neid ümbritsevat kapslit purustamata.
Sampol Pucurull
Pynnä
Laitenberger
Stancu
Valasidis
Kuulutatud avalikul kohtuistungil 25. veebruaril 2026 Luxembourgis.
Allkirjad
(
*1
)	Kohtumenetluse keel: saksa.